U kategoriji elektronskih medija nagradu NUNS-a za istraživačko novinarstvo dobio je novinar Radija Slobodna Evropa Milan Nešić za serijal o ilegalnoj gradnji na beogradskoj opštini Voždovac. Reč je o serijalu "Fanstomski graditelji u Činovnikovoj koloniji".

Izvor: N1

"Ovo je nagrada za radio za koji čujemo da odumire da više ne postoji." rekao je za N1 nagrađeni novinar radija Slobodna Evropa Milan Nešić.

On je dodao i da žali jer je pričom nadležnima dao putokaz kako da zaustave gradnju.

"Međutim, ta zgrada je završena u to može da se uveri svako. Zgrada izgleda jako lepo i nikom ništa" rekao je Nešić.

U kategoriji štampanih medija nagradu je dobio Saša Stojković za serijal tekstova pisanih za novine "Vranjske", u vreme gašenja tog nedeljnika.

"To je vrh onoga što sam radio svih 30 godina. Sve ono što smo prošli, sve ono sa čime smo se sukobljavali. Ovo je isplata toga šta stoji iza nas i nažalost očigledno stoji ispred nas - dalja borba za demokratizaciju zemlje na izdisaju" rekao je Stojković za N1.

U kategoriji onlajn medija nagradu za istraživačko novinarstvo osvojila je Bojana Pavlović za serijal tekstova o ministru odbrane Aleksandru Vulinu o slučaju "tetka iz Kanade".

"Nikakvog daljeg odjeka u ovom slučaju nije bilo. Mi živimo u zemlji u kojoj Aleksandar Vulin i dalje može da bude ministar i pored korupcionaške afere”, rekla je za N1 Bojana Pavlović.

Takođe je podsetila da je KRIK trpeo pritiske i da su njene kolege i urednik bili izloženi različitim nazivima i etiketiranju u javnosti.

U žiriju su bili novinari Danica Vučinić, Milorad Ivanović, Slobodan Arežina i Veljko Popović. Na konkurs je pristiglo 115 radova 50 novinara.

Nezavisno udruženje novinara Srbije je nagrade za istraživačko novinarstvo dodelilo 13. put uz podršku ambasade Sjedinjenih Američkih Država.